เจ้าหญิงมารีนา ดัชเชสแห่งเคนต์

**เจ้าหญิงมารีนาแห่งกรีซและเดนมาร์ก** ( 13 ธันวาคม ค.ศ. 1906 - 27 สิงหาคม ค.ศ. 1968) ต่อมาทรงเป็น **เจ้าหญิงมารีนา ดัชเชสแห่งเคนต์** (Princess Marina, Duchess of Kent) ทรงเป็นสมาชิกพระองค์หนึ่งในราชวงศ์กรีก และเป็นพระชายาในเจ้าชายจอร์จ ดยุกแห่งเคนต์ พระราชโอรสองค์ที่ 4 ในสมเด็จพระเจ้าจอร์จที่ 5 แห่งสหราชอาณาจักร และสมเด็จพระราชินีแมรี

พระองค์ทรงเป็นเจ้าหญิงจากราชวงศ์ต่างประเทศองค์สุดท้ายที่อภิเษกสมรสเข้ามาในพระราชวงศ์อังกฤษ หลังจากนั้นมาเจ้าสาวทุกคนเป็นเพียงแค่สามัญชนทั้งหมด

## พระชนม์ชีพในวัยเยาว์
เจ้าหญิงมารีนาประสูติเมื่อวันที่ 13 ธันวาคม ค.ศ. 1906 ณ กรุงเอเธนส์ ราชอาณาจักรกรีซ พระชนกของพระองค์คือ เจ้าชายนิโคลัสแห่งกรีซและเดนมาร์ก พระราชโอรสพระองค์ที่ 3 ในพระเจ้าจอร์จที่ 1 แห่งกรีซ ส่วนพระชนนีก็คือ แกรนด์ดัชเชสเยเลนา วลาดีมีรอฟนาแห่งรัสเซีย พระราชนัดดาองค์หนึ่งของจักรพรรดิอะเลคซันดร์ที่ 2 แห่งรัสเซีย (โดยเป็นพระธิดาพระองค์เดียวใน แกรนด์ดยุกวลาดิมีร์ อเล็กซานโดรวิชแห่งรัสเซีย และดัชเชสมารีแห่งเมคเลินบวร์ค-ชเวรีน)

เจ้าหญิงทรงเข้ารับศีลจุ่มในช่วงใกล้สิ้นปี ค.ศ. 1906 โดยทรงมีพ่อและแม่ทูนหัวดังต่อไปนี้คือ พระเจ้าจอร์จที่ 1, สมเด็จพระเจ้าเอ็ดเวิร์ดที่ 7, เจ้าชายแอนดรูว์แห่งกรีซและเดนมาร์ก, แกรนด์ดยุกบอริส วลาดิมีโรวิชแห่งรัสเซีย, เจ้าหญิงแมรีแห่งเท็ค, และแกรนด์ดัชเชสวิกตอเรีย เฟโอโดรอฟนาแห่งรัสเซีย

ครอบครัวของเจ้าหญิงไม่ค่อยจะร่ำรวยมากนักและยังถูกบังคับให้ออกนอกประเทศเมื่อเจ้าหญิงพระชนมายุได้เพียง 11 พรรษาในคราวการล้มล้างระบอบกษัตริย์ของกรีซ ต่อมาครอบครัวก็ได้ย้ายไปอยู่ยังกรุงปารีสและเจ้าหญิงยังได้เสด็จไปประทับกับประยูรญาติยังประเทศต่าง ๆ ทั่วทั้งทวีปยุโรป

## อภิเษกสมรส
เจ้าหญิงมารีนาทรงเข้าพิธีอภิเษกสมรสในวันที่ 29 พฤศจิกายน ค.ศ. 1934 ณ มหาวิหารเวสต์มินส์เตอร์ กรุงลอนดอน กับเจ้าชายจอร์จ ดยุกแห่งเคนต์ ทั้งสองพระองค์มีพระโอรสและธิดาทั้งหมด 3 พระองค์คือ 

* **[[เจ้าชายเอ็ดเวิร์ด ดยุกแห่งเคนต์|เจ้าชายเอ็ดเวิร์ดแห่งเคนต์]]** (เอ็ดเวิร์ด จอร์จ นิโคลาส พอล แพทริค; *ประสูติ* 9 ตุลาคม ค.ศ. 1935)
** ทรงสืบทอดตำแหน่ง **[[ดยุกแห่งเคนต์]]** เอิร์ลแห่งเซนต์แอนดรูวส์ บารอนดาวน์แพทริค ในวันที่ 25 สิงหาคม ค.ศ. 1942 หลังการสิ้นพระชนม์ของพระชนก
** อภิเษกสมรสเมื่อวันที่ 8 มิถุนายน ค.ศ. 1961 ณ เมืองยอร์ก มณฑลยอร์กไชร์เหนือ กับ แคทธารีน ลูซี แมรี่ วอร์สเลย์ (*เกิด* 22 กุมภาพันธ์ ค.ศ. 1933) มีพระโอรสและธิดา 3 พระองค์
* **[[เจ้าหญิงอเล็กซานดรา เลดีโอกิลวี|เจ้าหญิงอเล็กซานดราแห่งเคนต์]]** (อเล็กซานดรา เฮเลน เอลิซาเบธ โอลกา คริสตาเบล; *ประสูติ* 25 ธันวาคม ค.ศ. 1936) 
** อภิเษกสมรสในวันที่ 24 เมษายน ค.ศ. 1963 ณ มหาวิหารเวสต์มินส์เตอร์ กรุงลอนดอน กับ เดอะ ฮอนอเรเบิล เซอร์ แองกัส แจมส์ โรเบิร์ต บรูซ โอกิลวี (14 กันยายน ค.ศ. 1928 - 26 ธันวาคม ค.ศ. 2004) มีพระโอรสและธิดา 2 พระองค์
* **[[เจ้าชายไมเคิลแห่งเคนต์]]** (ไมเคิล จอร์จ ชาร์ลส์ แฟรงคลิน; *ประสูติ* 4 กรกฎาคม ค.ศ. 1942)
** อภิเษกสมรสเมื่อวันที่ 30 มิถุนายน ค.ศ. 1978 ณ กรุงเวียนนา ประเทศออสเตรีย กับ บารอนเนส มารี คริสตีน แอ็กเนส เฮ็ดวิก ไอดา ฟอน ไรบ์นิตซ์ (*เกิด* 15 มกราคม ค.ศ. 1945) มีพระโอรสและธิดา 2 พระองค์

ดยุกแห่งเคนต์สิ้นพระชนม์ในวันที่ 25 สิงหาคม ค.ศ. 1942 ด้วยอุบัติเหตุทางเครื่องบินที่อีเกิลส์ร็อค ใกล้เมืองดันบีธ มณฑลเคธเนส ประเทศสก็อตแลนด์ ขณะทรงปฏิบัติพระราชภารกิจให้กับกองทัพอากาศอังกฤษ

## ปลายพระชนม์ชีพ
หลังจากการสิ้นพระชนม์ของพระสวามี เจ้าหญิงก็ยังคงทรงเป็นสมาชิกพระองค์หนึ่งในพระราชวงศ์อังกฤษและปฏิบัติพระกรณียกิจที่เกี่ยวกับราชวงศ์และทางราชการมากมาย อีกทั้งยังทรงเป็นประธานสมาคม All England Lawn Tennis and Croquet Club แห่งเมืองวิมเบิลดันอยู่เป็นเวลานานอีกด้วย

ในเดือนมีนาคม ค.ศ. 1957 เมื่อประเทศกานา ซึ่งเป็นอาณานิคมของอังกฤษแห่งหนึ่งได้รับอิสรภาพจากประเทศอังกฤษ ดัชเชสแห่งเคนต์ก็ทรงได้รับการแต่งตั้งให้เป็นผู้แทนพระองค์สมเด็จพระบรมราชินีนาถไปในงานเลี้ยงฉลองวันประกาศอิสรภาพ และในอีก 50 ปีต่อมาในงานเลี้ยงฉลองครอบรอบ 50 ปีการได้รับเอกราชของประเทศกานาคงจะเป็นเจ้าชายเอ็ดเวิร์ด ดยุกแห่งเคนต์ พระโอรสที่จะทรงได้รับการแต่งตั้งให้เป็นผู้แทนพระองค์สมเด็จพระบรมราชินีนาถให้เสด็จมาในงานฉลองนี้

ก่อนการอภิเษกสมรสของดยุกแห่งเคนต์คนปัจจุบันกับแคทธารีน วอร์สเลย์ในช่วงเดือนมิถุนายน ค.ศ. 1961 เจ้าหญิงทรงประกาศว่าพระองค์ประสงค์จะดำรงพระอิสริยยศ **เจ้าหญิงมารีนา ดัชเชสแห่งเคนต์** (HRH Princess Marina, Duchess of Kent) แทน **สมเด็จเจ้าหญิงดัชเชสหม้ายแห่งเคนต์** (HRH The Dowager Duchess of Kent) ซึ่งเป็นการเปลี่ยนแปลงตามพระราชประเพณีที่ได้รับพระบรมราชานุญาตจากสมเด็จพระบรมราชินีนาถเอลิซาเบธที่ 2 ในการอภิเษกสมรสเมื่อปี ค.ศ. 1934 ทำให้เจ้าหญิงมารีนาทรงเป็นดัชเชสแห่งเคนต์ เค้านท์เตสแห่งเซนต์แอนดรูวส์ และบารอนเนสดาวน์แพทริค อย่างไรก็ตาม พระองค์ก็ยังคงทรงเป็นเจ้าหญิงแห่งกรีซและเดนมาร์กตามพระราชสิทธิมาตั้งแต่ต้น และหลังจากการอภิเษกสมรสของพระโอรสองค์โต พระองค์ก็ได้ทรงเปลี่ยนกลับไปใช้พระอิสริยยศเดิมที่มีอยู่

เจ้าหญิงสิ้นพระชนม์เมื่อวันที่ 27 สิงหาคม ค.ศ. 1968 ด้วยพระโรคเนื้องอกในสมอง ณ พระราชวังเคนซิงตัน กรุงลอนดอน ขณะมีพระชันษา 61 ปี

## พระอิสริยยศ และ เครื่องราชอิสริยาภรณ์

### พระอิสริยยศ

* 13 ธันวาคม ค.ศ. 1906 – 29 พฤศจิกายน ค.ศ. 1934: *เฮอร์รอยัสไฮนิส* เจ้าหญิงมารีนาแห่งกรีซและเดนมาร์ก (Her Royal Highness Princess Marina of Greece and Denmark)
*29 พฤศจิกายน ค.ศ. 1934 – 8 มิถุนายน ค.ศ. 1961: *เฮอร์รอยัลไฮนิส* เจ้าหญิงดัชเชสแห่งเคนต์ (Her Royal Highness The Duchess of Kent)
* 8 มิถุนายน ค.ศ. 1961 – 27 สิงหาคม ค.ศ. 1968: *เฮอร์รอยัลไฮนิส* เจ้าหญิงมารีนา ดัชเชสแห่งเคนต์ (Her Royal Highness Princess Marina, Duchess of Kent)

### เครื่องราชอิสริยาภรณ์
* เครื่องราชอิสริยาภรณ์มงกุฎแห่งอินเดีย ชั้นที่ 1 (Companion of the Order of the Crown of India) 
* เครื่องราชอิสริยาภรณ์ราชวิกตอเรีย ชั้นที่ 1 (Dame Grand Cross of the Royal Victorian Order) 
* เครื่องราชอิสริยาภรณ์แห่งจักรวรรดิอังกฤษ ชั้นที่ 1 (Dame Grand Cross of the Order of the British Empire) 
* เครื่องราชอิสริยาภรณ์นักบุญจอห์นแห่งเยรูซาเล็ม ชั้นที่ 1 (Dame Grand Cross the Order of St. John of Jerusalem)

หมวดหมู่:ราชวงศ์กลึคส์บวร์ค
หมวดหมู่:ราชวงศ์วินด์เซอร์
หมวดหมู่:บุคคลจากเอเธนส์
หมวดหมู่:เจ้าหญิงเดนมาร์ก
หมวดหมู่:ผู้ได้รับเครื่องราชอิสริยาภรณ์จีบีอี‎